CELEX: 32020D1119
Language: sk
Date: 2020-07-27 00:00:00
Title: Vykonávacie rozhodnutie Komisie (EÚ) 2020/1119 z 27. júla 2020 o predĺžení platnosti opatrenia prijatého Výkonným orgánom Spojeného kráľovstva pre zdravie a bezpečnosť, ktorým sa povoľuje sprístupňovanie biocídneho výrobku Ficam D na trhu a jeho vonkajšie používanie v súlade s nariadením Európskeho parlamentu a Rady (EÚ) č. 528/2012 [oznámené pod číslom C(2020) 4968] (Iba anglické znenie je autentické)

29.7.2020   
               
               
                  SK
               
               
                  Úradný vestník Európskej únie
               
               
                  L 243/3
               
            
         VYKONÁVACIE ROZHODNUTIE KOMISIE (EÚ) 2020/1119
         z 27. júla 2020
         o predĺžení platnosti opatrenia prijatého Výkonným orgánom Spojeného kráľovstva pre zdravie a bezpečnosť, ktorým sa povoľuje sprístupňovanie biocídneho výrobku Ficam D na trhu a jeho vonkajšie používanie v súlade s nariadením Európskeho parlamentu a Rady (EÚ) č. 528/2012
         
            
               [oznámené pod číslom C(2020) 4968]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady z 22. mája 2012 (EÚ) č. 528/2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek v spojení s článkom 131 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (2),
         keďže:
         
                     (1)
                  
                  
                     Výkonný orgán Spojeného kráľovstva pre zdravie a bezpečnosť (ďalej len „príslušný orgán“) prijal 3. septembra 2019 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie, ktorým sa do 1. marca 2020 povoľuje sprístupňovanie biocídneho výrobku Ficam D na trhu a jeho vonkajšie používanie na hniezda sršňa ázijského (ďalej len „opatrenie“). V súlade s článkom 55 ods. 1 druhým pododsekom uvedeného nariadenia príslušný orgán informoval Komisiu a príslušné orgány ostatných členských štátov o uvedenom opatrení a dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný orgán, bolo opatrenie potrebné na ochranu zvierat a životného prostredia, najmä včiel medonosných a iného užitočného hmyzu. Sršeň ázijský (Vespa velutina nigrithorax de Buysson, 1905) je uvedený vo vykonávacom nariadení Komisie (EÚ) 2016/1141 (3) ako invázny nepôvodný druh vzbudzujúci obavy Únie, keďže existujú vedecké dôkazy o tom, že môže mať významný nepriaznivý vplyv na biodiverzitu alebo súvisiace ekosystémové služby. Sršeň ázijský ohrozuje najmä včely medonosné a iné druhy užitočného hmyzu, ktorými sa živí, a tým narúša ich ekologickú úlohu.
                  
               
                     (3)
                  
                  
                     V článku 17 nariadenia Európskeho parlamentu a Rady (EÚ) č. 1143/2014 (4) sa od členských štátov vyžaduje, aby opatrenia na eradikáciu uplatnili hneď po tom, ako bol na ich území zistený výskyt druhov zo zoznamu v skorom štádiu invázie.
                  
               
                     (4)
                  
                  
                     Ficam D je prášok obsahujúci účinnú látku bendiokarb, ktorá bola schválená na používanie v biocídnych výrobkoch typu 18 (insekticídy, akaricídy a výrobky na ochranu proti iným článkonožcom) vymedzených v prílohe V k nariadeniu (EÚ) č. 528/2012. Ficam D bol autorizovaný v zmysle vnútroštátnych právnych predpisov Spojeného kráľovstva o biocídoch a zohrával kľúčovú úlohu pri zásahu Spojeného kráľovstva proti hniezdam sršňov ázijských a ich zneškodňovaní. Autorizáciou Ficamu D podľa nariadenia (EÚ) č. 528/2012 sa obmedzilo jeho používanie len na vnútorné priestory, a to z dôvodu možného ohrozenia životného prostredia pri vonkajšom použití.
                  
               
                     (5)
                  
                  
                     Komisii bola 28. januára 2020 doručená odôvodnená žiadosť príslušného orgánu o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Žiadosť bola podaná pre obavy z prípadného ohrozenia včiel medonosných a iného užitočného hmyzu sršňom ázijským po 1. marci 2020, ako aj preto, že Ficam D má rozhodujúci význam pre obmedzenie nebezpečenstva, ktoré sršne ázijské predstavujú.
                  
               
                     (6)
                  
                  
                     Príslušný orgán naďalej hľadá alternatívy k možnostiam zásahu proti hniezdam sršňa ázijského, ako aj alternatívy k priamej aplikácii na hniezda, napríklad použitie návnad. Skúšanie a analýza alternatív si však vyžadujú čas na potvrdenie ich vhodnosti a účinnosti, ako aj na výber najlepšej alternatívy k Ficamu D.
                  
               
                     (7)
                  
                  
                     Príslušný orgán navyše tvrdí, že prvé pokusy o hľadanie alternatív potvrdili výhody aplikácie Ficamu D na hniezda sršňov ázijských pred inými alternatívami. Ošetrenie Ficamom D si nevyžaduje opakované aplikácie, čím sa zabráni odletu kráľovien schopných vytvoriť nové hniezda, nezvýši sa aktivita sršňov, čo je dôležité, najmä ak ide o zásah v obývaných oblastiach, a nevyžaduje si namáčanie hniezd ako v prípade tekutých výrobkov spôsobujúcich rozpad hniezda, čím sa skomplikuje alebo znemožní vykonanie dôležitých laboratórnych analýz, ako napr. genetickej analýzy na určovanie príbuznosti hniezd.
                  
               
                     (8)
                  
                  
                     Keďže nedostatočná kontrola sršňa ázijského môže ohroziť včely medonosné a iný užitočný hmyz a keďže toto riziko nemožno primerane zvládnuť inými prostriedkami, je vhodné umožniť príslušnému orgánu uvedené opatrenie za určitých podmienok predĺžiť.
                  
               
                     (9)
                  
                  
                     Platnosť opatrenia uplynula 2. marca 2020, preto by toto rozhodnutie malo mať spätnú účinnosť.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Výkonný orgán Spojeného kráľovstva pre zdravie a bezpečnosť môže predĺžiť povolenie na sprístupňovanie biocídneho výrobku Ficam D na trhu a jeho vonkajšie používanie až do konca prechodného obdobia uvedeného v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu alebo do 3. septembra 2021, podľa toho, čo nastane skôr, s výnimkou Severného Írska, kde môže toto povolenie predĺžiť do 3. septembra 2021, ak sa zaručí, že výrobok budú používať len certifikovaní používatelia pod jeho dohľadom.
         
         
            Článok 2
            Toto rozhodnutie je určené Spojenému kráľovstvu Veľkej Británie a Severného Írska.
            Uplatňuje sa od 2. marca 2020.
         
         
            V Bruseli 27. júla 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.
         
            (2)  Ú. v. EÚ L 29, 31.1.2020, s. 7.
         
            (3)  Vykonávacie nariadenie Komisie (EÚ) 2016/1141 z 13. júla 2016, ktorým sa prijíma zoznam inváznych nepôvodných druhov vzbudzujúcich obavy Únie podľa nariadenia Európskeho parlamentu a Rady (EÚ) č. 1143/2014 (Ú. v. EÚ L 189, 14.7.2016, s. 4).
         
            (4)  Nariadenie Európskeho parlamentu a Rady (EÚ) č. 1143/2014 z 22. októbra 2014 o prevencii a manažmente introdukcie a šírenia inváznych nepôvodných druhov (Ú. v. EÚ L 317, 4.11.2014, s. 35).